SET ทะยานทะลุ 1,800 จุด ลุ้นปิดตลาดทำ “แฮตทริก” ออลไทม์ไฮ 3 วันรวด
SET ทะยานทะลุ 1,800 จุด ลุ้นปิดตลาดทำ "แฮตทริก" ออลไทม์ไฮ 3 วันรวด โดย ล่าสุด ณ เวลา 15.14 น. ดัชนีอยู่ที่ระดับ 1,800.36 จุด บวก 9.34 จุด หรือ 0.52% สูงสุดที่ 1,800.26 จุด ต่ำสุดที่ 1,787.34 จุด มูลค่าการซื้อขาย 5.56 หมื่นล้านบาท
5 ม.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 15.14 น. อยู่ที่ 1,800.36 จุด บวก 9.34 จุด หรือ 0.52% สูงสุดที่ 1,800.26 จุด ต่ำสุดที่ 1,787.34 จุด มูลค่าการซื้อขาย 5.56 หมื่นล้านบาท

ทั้งนี้ ดัชนีตลาดหุ้นไทยปรับตัวขึ้นแรงทำจุดสูงสุดเป็นประวัติการณ์นับตั้งแต่ก่อตั้งตลาดหลักทรัพย์แห่งประเทศไทย โดยมีแรงซื้อที่มีเข้ามาอย่างหนาแน่น ในหุ้นขนาดใหญ่ทั้งกลุ่มแบงก์ ,สื่อสาร รวมถึงพลังงาน แม้จะยังคงมีแรงขายหุ้น บริษัท ปตท. จำกัด (มหาชน) หรือ PTT ออกมาบ้างก็ตาม ขณะที่การปรับตัวขึ้นของตลาดหุ้นไทยเป็นไปในทิศทางเดียวกับตลาดหุ้นทั่วโลกที่ส่วนใหญ่ดีดตัวขึ้นในวันนี้
ขณะที่ นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยว่า ดัชนีหุ้นไทยหลังจากเปิดการซื้อขายในภาคบ่ายดัชนีค่อย ๆปรับตัวเพิ่มขึ้น จนขึ้นไปทำระดับสูงสุดที่บริเวณ 1,800 จุด ซึ่งเป็นระดับดัชนีสูงสุดในประวัติการณ์ แต่ยืนที่ระดับดังกล่าวได้เพียงครู่เดียวก่อนที่จะย่อตัวลงมาเล็กน้อย ซึ่งการปรับตัวเพิ่มขึ้นของดัชนีตลาดหุ้นไทยมาจากแรงซื้อในหุ้นกลุ่มพลังงานที่กระจายไปยังหุ้นอื่น ๆ ที่ไม่ได้ปรับตัวเพิ่มขึ้นแรงมาในช่วงก่อนหน้านี้
อีกทั้งการเคลื่อนไหวของดัชนีตลาดหุ้นในภูมิภาคในช่วงบ่ายวันนี้ต่างเคลื่อนไหวในแดนบวกทั้งหมด ซึ่งการเคลื่อนไหวของตลาดหุ้นไทยก็เป็นไปตามทิศทางเดียวกับตลาดหุ้นในภูมิภาค
อนึ่ง เมื่อวันที่ 3 ม.ค.61 ดัชนีตลาดหุ้นไทยปรับตัวขึ้นทำจุดสูงสุดนับตั้งแต่ก่อตั้งตลาดหลักทรัพย์ฯ ทุบสถิติเดิมที่ระดับ 1753.79 จุด เมื่อวันที่ 4 มกราคม 2537 โดยปิดที่ระดับ 1,778.53 จุด มูลค่าซื้อขาย 8.58 หมื่นล้านบาท และในวันที่ 4 ม.ค.60 ยังคงปรับตัวขึ้นทุบสถิติต่อเนื่อง โดยปิดตลาดที่ระดับที่ 1,791.02 จุด มูลค่าการซื้อขาย 9.08 หมื่นล้านบาท จึงเป็นที่น่าจับตามองว่า ในวันนี้ดัชนีตลาดหุ้นไทยวันนี้จะสามารถปิดทุบสถิติออลไทม์นิวไฮเป็นวันที่ 3 ได้หรือไม่?